किए भेलियै,
एहेन कठोर ?
 स्नेह सलिल केर बदला मे, देल किए नोर ? ?
 आयब शिघ्रहि, पिया जाइत कहलहुँ अहाँ ।
 मुदा जानि ने, कतऽ जाय बैसलहुँ अहाँ ।
 अहाँ बिनु चकोर ।
 स्नेह सलिल केर बदला मे, देल किए नोर ? ?
 दिन बीतल अनेक, मास बीतल कतेक ।
 बीतल सरस बसन्त, आयल साओन केर मेघ ।
 नचइछ मन मोर ।
 स्नेह सलिल केर बदला मे, देल किए नोर ? ?
 किए अएलाह ने पिया, मोन कङ्गना पुछय ।
 बन्न पिञ्जरा सनि, जेना ई अङ्गना लगय ।
 अबइछ ने भोर ?
 स्नेह सलिल केर बदला मे, देल किए नोर ? ?
 भेल आन्हर ई नैन, बाट अहँ केर तकैत ।
 उड़ि गेल मोर चैन, याद अहाँ केँ करैत ।
 जेना, पिया !
 बिहुँसय ने ठोर ।
 स्नेह सलिल केर बदला मे, देल किए नोर ? ?
 की गेलियै बिसरि, अहाँ कोहबर केर राति ।
 की यादहु ने अबइछ, ओ पावनि बरिसाति ।
 एहेन निशोख ?
 स्नेह सलिल केर बदला मे, देल किए नोर ? ?
 "विदेह" पाक्षिक मैथिली इ - पत्रिका, वर्ष -५, मास -५३ , अंक -१०६, १५ मई २०१२ मे "स्तम्भ ३॰७" मे प्रकाशित । 